钦定古今图书集成/理学汇编/字学典/第120卷 > 张弼
## 钦定古今图书集成/理学汇编/字学典/第120卷 > 张弼

按《震泽集》：“张弼，字汝弼。”〈松江志云晚号东海翁〉成化丙戌进士，
授兵部主事，进员外郎，出守南安。为文自立一家，言
诗多警句，往往为人传诵。其草书尤多自得，酒酣兴
发，顷刻数十纸，疾如风雨，矫如龙蛇，攲如堕石，瘦如
枯藤，狂书醉墨，流落人间，海外之国皆购其迹，世以
为“颠、张复出也。”

按李西涯《诗话》：“‘张东海草书名一世，诗亦清健有风
致。尝自评其书不如诗，诗不如文’。予戏之曰：‘英雄欺
人每如此’，不足信也。”

按《先进旧闻》：东海张先生守南安时，各郡收兵议赏，
武夫悍卒，乃惟愿得侯墨妙，而过客亦往往以是罢
诛求焉。岁以笔札佐郡费类此。

按《容台集》：“东海在当时以气节重，其书学怀素，名动
四裔。自是吴中书家辈出，声价少减。然行押书尤佳，
今见者少耳。”

按《松江府志》：“张弼，善草书，姿态横发，不袭前人畦畛。
远方求募，至以十金购一纸。”